Dolmen del prau de Lácara

El **[[Dolmen|dolmen]] del prau de Lácara** es un monumentu megalíticu del tipu sepulcru de correol. Está assitiau ena provincia de Badajós juntu ala carretera EX-214, qu'uni Aljucén cola La Nava de Santiagu, a que'l su términu monicipal perteneci. Se trata dun notabili sepulcru megalíticu, construíu mentris el Neolíticu final, hacia el ocalsu del IV mileniu a. C. o encetis del III mileniu a. C. Es unu delos más monumentalis conservaus nel focu alentejanu-estremeñu, motivu pol que fue decrarau bien d'interés coltural en 1912 i Monumentu Nacional en 1931.

## Assitiamientu

En sintonía con otrus megalitus estremeñus, el de Lácara se toppa assitiau nun entornu natural de dessa de ancinas, de suavi relievi, acupandu un pequeñu cerru que s'eleva sobri el paragi circundanti i próssimu a varias corrientis d'augua, entri las que destaca el ríu Lácara, que discurri al esti del monumentu. Nel entornu abundan los afruyamientus graníticus que nel su momentu proporcionarun la materia prima mestel pa edifical el sepulcru. Estas particularidais del su prantamiento han hechu pensal a Envestigaoris comu Enrique Navascués qu'amás de lugal d'aterramientu i símbolu del puebru qu'el lo erigió, estus megalitus pudierun sel tamién demarcadores territorialis o itus de referencia ena ordenación deste territoriu ena preestoria. Tamién s'á especulau cola su ubicación estratégica en relación con Caminus i zonas de passu.

Nostanti toas las teorías, lo ciertu es qu'esti megalitu se halla relativamenti aislau, pos los dólmenis más cercanos, comu el de Carmonita o la Cueva del Monji, distan entri 13 i 15 km a vuelu de pájaru, lo que dificulta establecel que formara parti dun conjuntu organizau d'aterramientus coletivus. En qualquier casu, se sueli consideral que los dólmenis delas cercanías de Méria puein constituil una prolongación oriental del densu núcleu megalíticu de Alburquerqui-Villar del Rei-La Roca de la Sierra, según se deduci dela su posición geográfica.

## Descrición i conteníu

El de Lácara es un dolmen del tipu más común ena comuniá estremeña, pos se trata dun sepulcru de correol largu i bien desenvolvíu, el de mayoris dimensionis que s'á documentau ena región. La cámara, o estancia destiná alos aterramientus coletivus, es un espaciu de pranta poligonal, cercanu ala forma circulal, con un diámetru de cincu metrus. Está formau pol sieti grandis losas u ortostatus de granitu hincaus verticalmenti, qu'apoyan unus sobri otrus ata negal al central de mayol altura, qu'actúa a modu de clavi i sostribar el entramau. El únicu ortostatu que permaneci íntegru polque resistió la volaura con dinamita tini 5,2 m d'altura, se sitúa justu ala izquierda dela única entrá i es un güenu indicaol dela enormi envergaura original deste espaciu monumental. Los ortostatus fuerun tallaos con forma cóncava i amás se colocarun con cierta inclinación hacia el puntu central, de tal manera que se facilitara la colocación duna gran losa que servía de cubierta dela cámara, ogañu perdía. Nel suelu desta estancia se conservarun fragmentus del restu de bloquis, ogañu ubiçaus unus metrus alas afueras del dolmen.

La cámara i el correol d'atropu tenin quasi venti metrus de largol i están orientaus en dirección esti-oesti. El correol está devidíu en tres tramus —un atriu i dos antecámaras—, bien delimitaus medianti parejas de losas verticalis a dambos dos laus, a modu de jambas que estrechan el passu entri ellas. El atriu juntu ala entrá es una especi de vestíbulu de pranta trapezoidal, probabri menti sin cubierta nel origin, qu'actúa comu rampa d'atropu ala primera antecámara i quiciá tamién comu espaciu ceremonial destinau al depósitu d'ofrendas. Las dos antecámaras son estructuras adintelás con una altura que varía entri 1,1 i 1,6 metrus, i que se estrechan ligeramenti conformi nos apróssimamos ala cámara final.

Queran entavía vestigius del túmulu de tierra que recubría ábate tol edificiu descritu, pol que es possibi conocel el su aspetu i dimensionis originalis. Era pol tanto un promontoriu artificial de pranta elíptica, elaborau a basi de tierra rojiza i cantus rodaus, nel que entavía se puein osserval algunas delas piedras que, a modu de muru anulal de contención, rodeaban el bordi exteriol. El su diámetru oscila entri los 28 i los 35 metrus, mentris qu'el su altura actual es de 3,5 m, inque nel origin debierun sel bastantis más.

La utilización acontinar del dolmen i los diversos expolius qu'á sufríu impidin establecel una estimación del númeru de caáveris que negó a albergal, o las características delos ajuares funerarius DIY. Juntu a pequeñus fragmentus de güesu, carboniçaus polos fuegus realizaus con posterioridá, la escavación arqueológica del dolmen proporcionó diversos objetus, inque descontextualiçaus. Se trata de piezas d'ajual habitualis en estos sepulcrus coletivus: recipientis cerámicus de forma esférica o semiesférica, abondu industria lítica tallá comu cuchillus i alabardas de sílex, un centenal de puntas de flecha de diversos materialis, objetus d'adornu pessonal comu colgantis i cuentas de collal o dos puntas de cobri. Assimesmu, se halló un interesanti ídolu praca de pizarra, de forma rectangular colos bordis redondeaus, decoración incisa ena su cara anteriol i tres perforacionis superioris. Pol úrtimu, las escavacionis tamién proporcionarun gran cantidá de trozus d'ocre, probabri menti utilizau en ritualis funerarius.

## Estoria

Los restus hallaos nel su anteriol sitúan la creación deste aterramientu pol parti de comuniáis del Neolíticu final, hacia el ocalsu del IV mileniu a. C. o encetis del III mileniu a. C., con reutiliçacionis en aterramientus posterioris del Calcolíticu a lo largu del III mileniu a. C., lo qual es testimoniu dela enormi perduración delos ritus funerarius asociaus al megalitismu. Inclusu algunos elementos hallaos, comu restus de cerámica campaniformi, las puntas de palmela de cobri o las alabardas, apuntan a una ocupación entavía más tardía deste sepulcru de correol.

### Gastaeru

El conjuntu megalíticu á síu reutiliçau en diversos períodos estóricus, pos fue usau comu vivienda en época romana i medieval, lagu qu'afectó irreversiblementi alos aterramientus i ajuares que se depositarun originalmenti nel su anteriol. De igual modu, la su estructura pétrea á sufríu diversos atentaus, comu selvil de cantera i sel dinamitau a finales del sigru XIX, sucessu que recogi José Ramón Mélida nel su Catálogu Monumental i qu'á deixau señalis comu los orificius palos barrenus o cuñas de rotura que se vein en varias piedras dela cubierta. Por suerte, la su robustez i el hechu de qu'estus eventus únicamenti afectarun a algunas partis, comu la sufría cámara, han permitíu que entavía ogañu puea imaginassi el su imponenti aspetu primigeniu.

### Destopamientu

La dessistencia deste dolmen se conoci dendi hazi sigrus i ai referencias bibliográficas del mesmu dendi finales del sigru XIX, la más antigua delas qualis se debi al eruditu Vicente Barrantes, que dio noticia dela su dessistencia en 1875 i afirmó que se trataba de «unu delos más rarus i notablis monumentus dela Edá de Piedra». Mélida lo visitó en 1908 i 1912, tras lo qual consiguió qu'en 1931 fuera decrarau Monumentu Nacional. En 1950 los geólogus Ismael Roso de Luna i Francisco Hernández-Pacheco lo mencionarun brevi menti nun estudiu geológicu dela zona, mentris qu'en 1956 el arqueólogu alemán Georg Leisner i la su esposa Vera lo incluyerun nun catálogu de dólmenis. La su escavación sistemática se produjo entri 1957 i 1958 baju la dirección del arqueólogu turolensi Martín Almagro Basch.

## Vea-si tamién
* Dólmenis d'Alcántara

## Referencias

## Bibliografía
* Almagro Basch, Martín (1959). «Excavaciones en el sepulcro de corredor megalítico de Lácara, Mérida (Badajoz)». Revista de Estudios Extremeños. Diputación Provincial de Badajó.
* Almagro-Gorbea, Martín; Jiménez Ávila, Javier (2000). «Un altar rupestre en el prado de Lácara (Mérida): apuntes para la creación de un parque arqueológico». Extremadura Arqueológica VIII: El Megalitismo en Extremadura (Homenaje a Elías Diéguez Luengo). pp. 423-442.
* VV. AA. (2006). Monumentos artísticos de Extremadura. Mérida: Editora Regional de Extremadura. ISBN 84-7671-948-5.

## Atijus esternus
* Descrición en inglés
* Descrición e imáginis
* Descrición e imáginis